钦定古今图书集成/明伦汇编/人事典/第104卷 > 《赴洛道中作二首》陆机
## 钦定古今图书集成/明伦汇编/人事典/第104卷 > 《赴洛道中作二首》陆机

总辔登长路，呜咽辞密亲。借问子何之，世网婴我身。
永叹遵北渚，遗思结南津。行行遂已远，野途旷无人。
山泽纷纡馀，林薄杳阡眠。虎啸深谷底，鸡鸣高树巅。
哀风中夜流，孤兽更我前。悲情触物感，沉思郁缠绵。
伫立望故乡，顾影凄自怜。

又

《远游》越山川，山川修且广。振策陟崇丘，安辔遵平莽。
夕息抱影寐，朝徂衔思往。顿辔倚高岩，侧听悲风响。
清露坠素辉，明月一何朗。抚枕不能寐，振衣独长想。